Source: http://docplayer.fi/3753515-Timo-hakala-topsos-sosiaalivakuutuksen-ammatillinen-lisensiaattitutkimus-sosiaalipolitiikan-laitos-turun-yliopisto-helmikuun-2006.html
Timestamp: 2018-05-26 00:12:12+00:00
Document Index: 20527971

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Timo Hakala Topsos Sosiaalivakuutuksen ammatillinen lisensiaattitutkimus Sosiaalipolitiikan laitos Turun yliopisto Helmikuun PDF
Timo Hakala Topsos Sosiaalivakuutuksen ammatillinen lisensiaattitutkimus Sosiaalipolitiikan laitos Turun yliopisto Helmikuun 2006
Download "Timo Hakala Topsos Sosiaalivakuutuksen ammatillinen lisensiaattitutkimus Sosiaalipolitiikan laitos Turun yliopisto Helmikuun 2006"
1 SOSIAALITURVAJÄRJESTELMIEN KONVERGENSSI EUROOPAN UNIONISSA, SVEITSISSÄ, ISLANNISSA JA NORJASSA 1990-LUVULLA - Universaalin asumisperusteisen sosiaaliturvan tulevaisuus Suomessa ja muissa Pohjoismaissa Timo Hakala Topsos Sosiaalivakuutuksen ammatillinen lisensiaattitutkimus Sosiaalipolitiikan laitos Turun yliopisto Helmikuun 2006 Turun yliopiston Sosiaalipolitiikan laitoksen julkaisuja Sarja D:1/2006 Sosiaalivakuutuksen ammatilliset lisensiaattitutkielmat ISBN
2 TURUN YLIOPISTO Sosiaalipolitiikan laitos / Yhteiskuntatieteellinen tiedekunta HAKALA, TIMO: SOSIAALITURVAJÄRJESTELMIEN KONVERGENSSI EUROOPAN UNIONISSA, SVEITSISSÄ, ISLANNISSA JA NORJASSA 1990-LUVULLA Universaalin asumisperusteisen sosiaaliturvan tulevaisuus Suomessa ja muissa Pohjoismaissa Ammatillinen lisensiaattitutkielma, 182 s., 2 liitettä Sosiaalipolitiikka Helmikuu Tämän tutkimuksen kohteena on pohjoismainen, asumisperusteinen ja universaali sosiaaliturvamalli. Suomen ja Ruotsin liityttyä EU:iin vuonna 1995, EU:n merkitys kasvoi huomattavasti sosiaaliturvan alalla. Pohjoismaisen universalismin kehittymisestä EU:n kontekstissa on kuitenkin yllättävän vähän tutkimustietoa. Tämä tutkimus pyrkii parantamaan tätä puutetta. Tutkimuksen alussa määritellään asumisperusteisen sosiaaliturvajärjestelmän käsite ja pohditaan vertailevan tutkimuksen lähtökohtia. Neljännessä luvussa esitetään tutkimuskysymykset ja teoreettinen viitekehys. Tutkimuksen teoria rakentuu hyvinvointivaltiotypologioiden tuloksille, johon empiirisen osan luokittelut perustuvat. Kollektiivisen toiminnan teoriaa käytetään hyväksi arvioitaessa konvergoitumista edistävien tekijöiden vaikutusta työ- ja asumisperusteisiin sosiaaliturvajärjestelmiin. EU:n itsenäinen asema sosiaalipoliittisena toimijana huomioidaan niin sanotun double allegiance -teorian kautta. Kuudennessa luvussa pohditaan globalisaation, EU:n integraation ja sisämarkkinoiden vaikutusta universalismille. Huomioon otetaan tapaustutkimuksena eläkejärjestelmä sosiaaliturvajärjestelmän rakenne endogeenisenä muuttujana. Tärkeänä eksogeenisenä muuttujana tarkastellaan väestöllistä muuntumista. Merkittävän osan lukua muodostaa myös analyysi työmarkkinoiden ja sosiaaliturvajärjestelmien suhteesta. Empiirinen osuus perustuu Eurostatin ja OECD:n tilastoihin bruttososiaaliturvamenoista. Tutkimuksessa kysytään, onko EU:ssa tapahtunut universaalien, asumisperusteisten sosiaaliturvajärjestelmien konvergoitumista verrattuna muihin, lähinnä työ- ja vakuutusperusteisiin sosiaaliturvajärjestelmiin. Metodina aineiston erittelyssä on käytetty keskihajonta-, variaatiokerroin-, varianssi- ja hierarkkista klusterianalyysiä. Tutkimuksen tuloksena on, että 1990-luvulla universaalin sosiaaliturvajärjestelmän maat ovat menettäneet etumatkaansa hyvinvoinnin edelläkävijöinä. Pohjoismaat ovat konvergoituneet 1990-luvulla kohti muita EU-maita. Tarveharkinta näyttää vähentyneen pohjolassa Suomea lukuun ottamatta. Teoreettisen analyysiin tuloksena on, että universaalien sosiaaliturvajärjestelmien ja ansioperusteisten järjestelmien välille on syntymässä työnjako edelliset järjestelmät turvaavat perustoimeentulon ja jälkimmäiset mahdollistavat aiemman riittävän kulutuskysynnän ylläpitämisen. Työskentelyperusteisen sosiaaliturvan voimistuminen vastaa EU:n tavoitteita sosiaalipolitiikassa. Asiasanat: EU, konvergenssi, Pohjoismaat, sosiaalinen suojelu, universalismi
3 UNIVERSITY OF TURKU Department of Social Policy / Faculty of Social Sciences HAKALA, TIMO: THE CONVERGENCE OF SOCIAL PROTECTION SYSTEMS IN EU, SWITZERLAND, ICELAND AND NORWAY DURING 1990s The Future of Residence Based Social Protection in Finland and Scandinavia Licentiate thesis, 182 pp., 2 appendices Social Policy February While there is a large body of literature concerning social protection systems convergence in the European Union (EU), only a little attention has been dedicated to the special characteristics of Nordic universal and residence based social protection systems. Due to the lack of theoretical and empirical data, we still miss consistent and systematic understanding to account for the assessment of universal social protection systems. The aim of this study is to provide a detailed discussion of the themes related to the universalism in Nordic welfare states. First, the concepts of universalism and convergence are described to create a starting point. Thereafter, the focus will be laid on research methodology and research questions. In the fifth chapter, theoretical aspects of convergence and system change are taken into the analysis. Attention is paid to the welfare state regimes. The theory of collective action is used as a tool to forecast and evaluate the coming changes in universal social protection systems. The role of the EU as an independent social policy actor is observed through the double allegiance theory. Next, the focus shifts on the impact of EU market integration and globalisation. The European Court of Justice is seen as one of the major institutions in the design of the future European social model. Pension system analysis is carried out as a case study showing e.g. the problems connected to the privatization of these systems. Here questions are among others (1) what will be social protection systems relationship to basic economic imperatives, (2) how do they respond to demographic change and (3) what kind of difficulties are linked to these processes from the point of view of universalism. In the empirical part, the gross social protection expenditure as a percentage of GDP is examined to find out differences between the Nordic welfare states and other regimes. Countries included are the 15 EU member states, Switzerland, Norway and Iceland. Values of standard deviation and coefficient of variation are calculated for aggregate data. Other methods include analysis of variance and hierarchical cluster analysis. Finally, it is argued that universal social protection systems and earnings related working based insurance security systems are differing in terms of the risks they cover. This means that universalism is replacing targeted systems and taking care of the neediest ones in the form of basic security while more comprehensive and sufficient security is offered by work related schemes of social protection. Key words: convergence, EU, Nordic countries, social protection, universalism
4 ESIPUHE Haluan kiittää työnantajaani, Keskinäinen työeläkevakuutusyhtiö Varmaa, opintojeni merkittävästä tukemisesta. Ilman tätä panostusta opintojen eteneminen ja tämän tutkimuksen kirjoittaminen olisi ollut huomattavasti hitaampaa ja työläänpää. Kiitän myös finanssisihteeri Tiina Palotie-Heinoa sosiaali- ja terveysministeriöstä tutkimuksen kannalta tärkeiden tilastotietojen toimittamisesta.
5 Sisällysluettelo v Luettelo kuvioista, taulukoista ja laatikoista vii 1 Johdanto 1 2 Asumisperusteinen sosiaaliturva, universalismi ja konvergenssi 8 3 Vertailevan tutkimuksen tutkimusmetodologia Vertailevan tutkimuksen ongelmat Vertailevan tutkimuksen analyysivaihtoehdot Aikaisempi konvergenssitutkimus 24 4 Teoreettinen viitekehys, tutkimusongelma ja tutkimuskysymykset 28 5 Järjestelmäkonvergoitumisen teoreettiset perusteet Hyvinvointivaltiotypologiat ja sosiaaliturvajärjestelmien muutos Kollektiivisen toiminnan teoria, universalismi ja järjestelmämuutokset Universalismi ja kollektiivisten ryhmien laajuus Double allegiance -teoria ja sosiaaliturvajärjestelmien konvergenssi 53 6 Sosiaaliturvajärjestelmien konvergoituminen EU:ssa universalismin tulevaisuus Taloudellinen integraatio, globalisaatio ja Euroopan unioni Integraatio uhka vai mahdollisuus sosiaaliturvajärjestelmille? Sosiaaliturvajärjestelmät ja EU:n sisämarkkinat Sosiaaliturvajärjestelmien rakenne muutostekijänä esimerkkinä eläkejärjestelmä Demografinen muutos, eläkejärjestelmävaihtoehdot ja konvergenssi Eläkejärjestelmämuutoksen ongelmakohdat Työmarkkinat ja sosiaaliturvajärjestelmien konvergenssi Työmarkkinat, vähimmäisturva ja universalismi 104
6 7 Kvantitatiivinen tutkimus sosiaaliturvajärjestelmien konvergenssissa Tutkimusaineisto, -menetelmä ja tutkimuskohde Sosiaaliturvamenojen tilastollinen analyysi Kokonaissosiaaliturvamenot maittain Tarveharkintaiset sosiaaliturvamenot 1990-luvulla Asumistukimenot ja toimeentulotukiasiakkuus tarveharkinnan mittareina Universaalit ja yleiset sekä erityiset sosiaaliturvamenot ESSPROS -järjestelmässä Universaalien, yleisten ja erityisten sosiaaliturvamenojen varianssianalyysi Universaalien, yleisten ja erityisten sosiaaliturvamenojen hierarkkinen ryhmittelyanalyysi Universaalin ja työskentelyperusteisen sosiaaliturvan työnjakohypoteesi Työmarkkina-asema sosiaaliturvaa määrittävänä tekijänä vakuutus vai kansanvakuutus? Lopputarkastelu 170 Lähteet 172 Liitteet
7 Luettelo kuvioista, taulukoista ja laatikoista Kuviot: Kuvio 1: Tutkimuksen teoreettinen viitekehys. 28 Kuvio 2: Tutkimuksen teoreettisen viitekehyksen jäsentyminen sosiaaliturvajärjestelmien muutosprosesseihin. 30 Kuvio 3: Työttömyysaste Suomessa ja EU 15 -maissa vuosina (1 6). 68 Kuvio 4: Talouskasvu Suomessa ja EU 15 -maaryhmässä 1990/ Kuvio 5: Sosiaaliturvamenot suhteessa bruttokansantuotteeseen EU 15 -maissa ja Sveitsissä, Norjassa sekä Islannissa vuosina 1991 ja Kuvio 6: Kuvio 7: Kuvio 8: Nettososiaaliturvamenot suhteessa tuottajahintaiseen bruttokansantuotteeseen Belgiassa, Tanskassa, Saksassa, Irlannissa, Italiassa, Alankomaissa, Suomessa, Ruotsissa, Isossa-Britanniassa ja Norjassa vuosina 1995 ja Sosiaaliturvamenojen bruttokansantuoteosuus suhteessa BKT/henkilö vuonna Sosiaaliturvamenojen bruttokansantuoteosuus suhteessa BKT/henkilö vuonna Kuvio 9: Tarveharkintaisten sosiaaliturvamenojen bruttokansantuoteosuuksien keskiarvo vuosina Suomessa, Ruotsissa ja Tanskassa, Pohjoismaissa (sis. edelliset plus Norja ja Islanti), EU 12 -maaryhmässä sekä Sveitsissä, Islannissa ja Norjassa. 131 Kuvio 10: Tarveharkintaisten sosiaaliturvamenojen variaatiokerroin vuosina Suomessa, Ruotsissa ja Tanskassa, Pohjoismaissa (sis. edelliset plus Norja ja Islanti), EU 12 -maaryhmässä sekä Sveitsissä, Islannissa ja Norjassa. 133 Kuvio 11: Tarveharkintaiset sosiaaliturvamenot Pohjoismaissa Kuvio 12: Tarveharkintaiset sosiaaliturvamenot EU 15 -maaryhmässä Kuvio 13: Tarveharkintaiset sosiaaliturvamenot prosentteina kaikista sosiaaliturvamenoista hierarkkisessa klusterianalyysissä. 138 Kuvio 14: Toimeentulotukea saaneet väestöstä Pohjoismaissa vuosina Kuvio 15: Kuvio 16: Kuvio 17: Universaalien, yleisten ja erityisten sosiaaliturvamenojen sisältämät tarve- ja tuloharkintaiset menot EU 15 -maissa (pl. Luxemburg) sekä Islannissa ja Sveitsissä vuonna Universaalit sosiaaliturvamenot EU 15 -maissa (pl. Luxemburg) sekä Islannissa ja Sveitsissä vuosina 1990 ja Universaalit sosiaaliturvamenot EU 15 -maissa (pl. Luxemburg) sekä Islannissa ja Sveitsissä vuosina 1990 ja 2001 vähennettynä asumistukimenoilla ja
8 toimeentulotuella. 148 Kuvio 18: Kuvio 19: Kuvio 20: Kuvio 21: Yleiset sosiaaliturvamenot EU 15 -maissa (pl. Luxemburg) sekä Islannissa ja Sveitsissä vuosina 1990 ja Erityiset sosiaaliturvamenot EU 15 -maissa (pl. Luxemburg) sekä Islannissa ja Sveitsissä vuosina 1990 ja Hierarkkinen klusterianalyysi universaaleista, yleisistä ja erityisistä sosiaaliturvamenoista vuonna Hierarkkinen klusterianalyysi universaaleista yleisistä ja erityisistä sosiaaliturvamenoista vuonna Taulukot: Taulukko 1: 11 Taulukko 2: 120 Taulukko 3: Taulukko 4: Taulukko 5: Taulukko 6: Taulukko 7: Sosiaaliturvajärjestelmien luokitus etuuden myöntöperusteen ja rahoituksen järjestämisen näkökulmasta. Sosiaaliturvamenot prosentteina bruttokansantuotteesta EEA 18 -maissa. Sosiaaliturvamenojen bruttokansantuoteosuuksien keskiarvon, keskihajonnan ja variaatiokertoimen arvot vuosina 1980, 1985, 1990, 1995 ja 2000 Pohjoismaissa, EU 12 -maissa ja Sveitsin, Islannin ja Norjan maaryhmässä. 121 Asumistukimenot (engl. housing) suhteessa kaikkiin sosiaalimenoihin variaatiokertoimella ja keskiarvolla mitattuna Pohjoismaissa, Saksan, Kreikan, Espanjan, Ranskan, Irlannin, Alankomaiden, Itävallan ja Ison-Britannian maaryhmässä sekä Sveitsissä, Islannissa ja Norjassa. 140 Varianssianalyysin tulokset universaaleille sosiaaliturvamenoille Pohjoismaat vastaan muut maat vertailussa. Merkitsevyystaso (p<0,05). 156 Varianssianalyysin tulokset yleisille sosiaaliturvamenoille Pohjoismaat vastaan muut maat vertailussa. Merkitsevyystaso (p<0,05). 156 Varianssianalyysin tulokset erityisille sosiaaliturvamenoille Pohjoismaat vastaan muut maat vertailussa. Merkitsevyystaso (p<0,05). 157 Laatikko: Laatikko 1: Suomen korotettu karttuma EU:n koordinaatioasetuksen 1408/71 mukaan
9 1 1 Johdanto Tässä tutkimuksessa arvioidaan länsieurooppalaisten sosiaaliturvajärjestelmien muutoksia 1990-luvulla. Tutkimus kohdistuu Euroopan unionin (EU) ns. vanhoihin jäsenvaltioihin (EU 15) sekä Islantiin, Norjaan ja Sveitsiin. Näistä maaryhmistä käytetään nimitystä EEA 18 (engl. European Economic Area), vaikka kokonsa puolesta sivuutettu Liechtenstein kuuluu Euroopan talousalueeseen, mutta Sveitsi ei. Euroopan unionin ulkopuoliset maat on valittu siksi, että ne noudattavat EU:n neuvoston koordinointiasetusta 1408/71 ja toimeenpanoasetusta 574/72. Ajanjaksoksi on valittu 1990-luku, koska 1980-luvun kehityksestä on olemassa runsaasti kirjallisuutta (tuoreimpana esim. Castles 2002, 2004). Toiseksi 1990-luku on ollut intensiivistä tapahtumien aikaa, joka sinänsä riittää tutkimuskohteeksi. Tutkimuksessa tarkastellaan EU/EEA-alueen kansallisten sosiaaliturva- ja hyvinvointimallien muutokseen ja mahdolliseen konvergoitumiseen tai divergenssiin liittyviä tekijöitä (esim. Kautto 2001a, 2001b, Hagfors 2004; Kangas 2004) empiirisen bruttososiaalimenotarkastelun ja teoreettisen analyysin avulla. Tätä kautta arvioidaan pohjoismaisten universaalien ja asumisperusteisten sosiaaliturva- ja etuusjärjestelmien tulevaisuutta ja muuttumista verrattuna EU-maissa yleisiin työ- ja vakuutusperusteisiin sosiaaliturvajärjestelmiin. Sosiaaliturvajärjestelmien muutoksen ja konvergoitumisen arvioinnissa Euroopan unionin asema on huomattava. Syy tähän on se, että EU on suurin ja laajin kansainvälinen instituutio sosiaalipolitiikan alalla (esim. Kari & Pakaslahti 2003). Palme (1999, 65) toteaa, että politiikkojen eurooppalaistuminen on muodostanut ongelman pohjoismaisten sosiaaliturvajärjestelmien reformien kannalta. Suomen asumisperusteisen ja universaalin kokonaissosiaaliturvajärjestelmän kannalta tutkimuksessa painotetaan erityisesti EU:n merkitystä. Yleisempään konvergenssi- ja divergenssikeskusteluun liittyvä kiinnostava kysymys on se, kohtaako universaali asumisperusteinen perusturvajärjestelmämme pysyviä muutoksia aiheuttavia paineita kansainvälisen kehityksen vuoksi. Toinen tutkimuskirjallisuudessa esiintyvä kysymyksenasettelu liittyy työmarkkinoihin ja kansainväliseen kilpailuun. Murentuuko sosiaaliturvajärjestelmien rahoituspohja globalisaation ja työmarkkinoiden muutoksien vuoksi? On huomattava, että rahoituskysymysten sijaan tässä tutkimuksessa keskitytään siihen, miten työmarkkinoiden
10 2 muuttuminen ja merkityksen kasvu vaikututtaa sosiaaliturvajärjestelmien rakenteeseen. Lisäksi pohditaan, miten sosiaaliturvajärjestelmät kehittyvät ilman ulkoisia tekijöitä endogeenisten muutosvoimien seurauksena ja mitä merkitsevät esimerkiksi uudemmat sosiaaliturvan järjestämismuodot, kuten vapaaehtoinen yksityinen työeläkevakuuttaminen. Neljäntenä muutostekijänä voidaan pitää väestöllistä eli demografista muutosta. Näyttää siltä, että väestöllinen muutos luo uusia merkittäviä kustannuksia järjestelmien kannettavaksi. (Cornelisse & Goudswaard 2002; Palme 1999, 9; Sykes 1998, 4; ks. myös Hoskins 2002, demografisesta muutoksesta.) Näiden muutosten vaikutukset eivät kaikkialla ole kuitenkaan samanlaisia (Castles 2004). Jotkin sosiaaliturvajärjestelmät ovat herkempiä muutoksille kuin toiset. Myös tässä tutkimuksessa sivutaan sosiaaliturvajärjestelmien robustisuustarkastelua kansainvälisessä yhteydessä. Kantaa otetaan erityisesti universaalien asumisperusteisten järjestelmien muutokseen. Tutkimuksen tarkoituksena on teoreettisesti arvioida, kuinka voimakkaita edellä mainitut paineet ovat universaalina pidetyn suomalaisen järjestelmämme kannalta. Näkyvätkö nämä paineet empiirisissä havainnoissa? Voidaan myös kysyä, missä määrin kansalliset sosiaaliturvajärjestelmät voivat säilyä autonomisina saarekkeina ja missä määrin EU itsenäisenä toimijana tulee vaikuttamaan sosiaaliseen ulottuvuuteen ja sitä kautta universaaleihin sosiaaliturvajärjestelmiin. Tutkimuksen painopiste on siis muutoksen ja sen vaikutusten erittelyssä. Universaalista ja asumisperusteisesta sosiaaliturvasta ja sen erityispiirteistä on tarjolla vähän kansainvälistä tutkimustietoa. Jos tutkimustietoa on, se liittyy usein hyvinvointivaltiotyypittelyihin, sosiaalisen pääoman ja universalismin suhteeseen, köyhyyden esiintymiseen erilaisissa sosiaaliturvamalleissa tai luottamuksen ja sosiaalisen koheesion ja universalismin yhteyteen. Vertailevaa tutkimusta haittaa selkeän universalismin määritelmän puuttuminen. (Bergh 2004, 745.) Käsitteellisten ongelmien lisäksi numeerinen tilastotieto on EU:n tilastoviranomaisen Eurostatin julkaistuissa tilastoissa luokiteltu sosiaalisten riskien, kuten eläkemenojen tai sairaanhoitokustannusten, mukaan. Näitä tietoja ei kuitenkaan ole eritelty tämän tutkimuksen oleellisten kriteerien eli asumis- ja työskentelyperusteisuuden näkökulmasta lukuun ottamatta tarveharkintaisia menoja. Tämä vaikeuttaa asumisperusteisen sosiaaliturvan kohtaamien haasteiden empiiristä analyysiä. Tämän vuoksi on tärkeää
11 3 huomata teoreettisen tutkimuksen tarjoamat mahdollisuudet. Tässä tutkimuksessa on analysoitu eräitä tällaisia näkökohtia. On mahdollista arvioida sosiaaliturvajärjestelmiä esimerkiksi osana kollektiivisen toiminnan teoriaa tai valtiokehitystä. Osaltaan sosiaaliturvajärjestelmien konvergoitumiskeskustelu on eräs tällainen metatason konteksti ja viitekehys tämän tutkimuksen kannalta. Historiallisesti tutkimus liittyy 1980-luvun alkupuolelta alkaneeseen sosiaaliturvajärjestelmien uuteen kehitysvaiheeseen, joka on vaikuttanut myös universalismiin. Puheet hyvinvointivaltioiden alasajosta (engl. retrenchment) alkoivat tuolloin ja voimistuivat 1990-luvulla. (Anttonen & Sipilä 2000, 179). Kautto ja Kvist (2002, 4) toteavat pohjoismaisen hyvinvointimallin joutuneen haastetuksi. Deacon (2005) puolestaan toteaa universalismin käsitteen kriisin (engl. the decline of the idea) takana olleen kolme syytä: uusliberalistisen talousdoktriinin voimistuminen 1980-luvulla Thatcherin ja Reaganin kaudella, globalisaation seurauksena syntynyt keskittyminen sosiaalipoliittisissa toimissa vain kaikkein köyhimpiin ja sosiaalidemokratian kriisi ja 1990-luvuilla. Haasteita on myös muualla. Entisten Itä-Euroopan kommunististen maiden taloudet ajautuivat 1990-luvulla myllerrykseen ja näiden maiden sosiaaliturvajärjestelmiä on sittemmin liberalisoitu markkinoiden ehdoilla (Deacon 2005). Pohjoismaissa, Ranskassa, Saksassa, Isossa-Britanniassa ja Alankomaissa mutta myös muualla on leikattu tai ollaan leikkaamassa sosiaaliturvaa ja tehty sosiaaliturvajärjestelmien uudelleen organisointeja. Hyvin harvat näistä uudistuksista ovat laajentaneet hyvinvointivaltiota (George 1998, 28). Esimerkiksi Sykes (1998, 1 3) kysyy, onko meneillään sopeutuminen taloudellisiin ja sosiaalisiin reunaehtoihin vai onko kyse entisenlaisen erilaisuuden jatkumisesta. Globalisaatio (ks. määritelmästä esim. George 1998; Alber & Standing 2000, 99) ja elinkeinoelämän muutokset, demografiset muutokset ja kasvanut naisten työssäkäynti muuttavat sosiaaliturvan toimintakenttää. Esimerkiksi Saksan vuoden 2001 eläkeuudistuksen yhteydessä muutokset olivat näennäisen pieniä, mutta tosiasiassa jakojärjestelmän oheen muodostui valtion tukema yksityinen ja vapaaehtoinen rahastoiva pilari (Lamping & Rüb 2004, 170). Eläkeremontin pääsyynä oli järkeviksi katsottujen vaihtoehtojen ehtyminen, joilla olemassa olevaa järjestelmää olisi voitu korjata. Saksan esimerkissä eläkeuudistusta ei pidetä puhtaana järjestelmämuutoksena, vaan myös tulevaisuuden kehitystä ohjaavana puiteuudistuksena (Lamping & Rüb 2004, ).
12 4 Yksimielisyyttä sosiaaliturvajärjestelmien reformien ja ulkoisten paineiden vaikutuksista ei ole saavutettu (Lazar & Stoyko 1998, 8; Hellsten 2004, 136). Tutkimuksen ajankohtaisuutta voi suomalaisesta näkökulmasta perustella muun muassa sillä, että Suomessa on vakavasti otettu huomioon EU:n vaikutus sosiaaliturvaamme. Esimerkiksi sosiaali- ja terveysministeriö asetti jo työnsä loppuun saaneen työryhmän pohtimaan asumisperusteiseen sosiaaliturvalainsäädäntöön ja sen soveltamiseen liittyviä keskeisiä ongelmia kansainvälisissä tilanteissa. Työryhmä havaitsi, että Suomen lainsäädännön tulisi paremmin pystyä vastaamaan toimintaympäristön muutoksiin. Tarkoituksena on ollut parantaa EY-lainsäädännön ja Suomen asumisperusteisen sosiaaliturvalainsäädännön yhteensopivuutta (Solmu 3/2003, 17). Ongelmana on etenkin se, että EU/EEA-kansalaisilta ei voida vaatia sosiaaliturvaan pääsyn ehtona pysyvää ja vakinaista asumista Suomessa niin sanotun soveltamisalalain tarkoittamassa mielessä. EU:n kautta välittyy useiden muiden sosiaaliturvan muutostekijöiden vaikutus. On entistä tarpeellisempaa selvittää EU-maiden sosiaaliturvajärjestelmien erojen merkitystä Suomen sosiaaliturvaan (Kari & Pakaslahti 2003, 46). Karin mielestä Suomessa ei ole riittävästi ymmärretty sitä, ettei Euroopan unionin vaikutusta suomalaiseen sosiaaliturvaan saisi katsoa ulkoapäin, vaan EU-tasoisia kansainvälisiä sosiaaliturvakysymyksiä tulisi katsoa kiinteänä osana yhteisölainsäädäntöä (Kelan tutkimusseminaari ; myös Solmu 3/2003, 33). Tämä tarkoittaa sitä, että fraasi siitä, kuinka sosiaalipolitiikka on kansallisesti päätettävä asia, on arvioitava uudelleen. Käytännössä EU:n rooli näkyy sosiaalipolitiikassa ja sen suunnittelussa yhä enemmän. Yleiseurooppalaisella tasolla sosiaaliturvasta keskustelu on myös vilkasta (Hellsten 2004, 144). Tämä johtuu muun muassa siitä, että EU:ssa lähes kaikki on kytköksissä ulkoisvaikutusten kautta sisämarkkinamekanismille, jonka perustavoite on poistaa kaikki kilpailun esteet myös sosiaaliset (ks. George 1998, 24). Tämä tutkimus on rakentunut kolmen pääasiallisen toisiinsa liittyvän näkökulman ja kokonaisuuden ympärille. Nämä näkökulmat ovat teoreettinen analyysi muutospaineista ja vaihtoehdoista, asumisperusteisuus ja universaalisuus verrattuna muuntyyppisiin sosiaaliturvan attribuutteihin, kuten tarveharkintaan sekä EU:n merkitys ja kehitystrendit. Luvussa 2 pohditaan eräitä tutkimuksen kannalta tärkeitä peruskäsitteitä: mitä
13 5 tarkoitetaan käsitteillä universalismi, asumisperusteisuus, konvergenssi ja sosiaalipolitiikka. Kolmannessa luvussa tuodaan esiin eräitä tyypillisiä vertailevan tutkimuksen ongelmia ja analyysitapoja sekä esitellään tutkimuksia, joissa on analysoitu sosiaaliturvajärjestelmien muutosta konvergoitumiskysymysten avulla. Sosiaaliturvajärjestelmät ovat tutkimusten mukaan konvergoituneet viimeisen 30 vuoden aikana (Moreno & Palier 2004, 7). Luvussa 4 esitetään tutkimuskysymykset. Pääluvussa 5 tarkastellaan teoreettisesti universalismin muutosta. Analyysi aloitetaan selvittämällä sosiaaliturvajärjestelmien tyypittelyjä. Universaalin asumisperusteisen ja korporatiivisen työperusteisen sekä tarveharkintaisen sosiaaliturvajärjestelmän muuttumista ja robustisuutta sekä näiden välistä suhdetta pohditaan kollektiivisen toiminnan teorian ja hieman politologisemman valtiomuodostumisteorian avulla. Viimeksi mainitussa tapauksessa pohditaan sitä, miten paljon EU seurailee modernien kansallisvaltioiden kehitystä supranationaalisena uudentyyppisenä valtiona ja mikä yhteys tällä on sosiaalipolitiikkaan. Luvussa 6 pohditaan EU:n taloudellisen integraation merkitystä sosiaaliturvajärjestelmille. Ensiksi käsitellään teoreettiset vaihtoehdot taloudellisen yhdentymisen vaikutuksista. Toiseksi luvussa analysoidaan sosiaaliturvajärjestelmien rakenteiden muutosta. Esimerkkeinä on käytetty eläkejärjestelmää ja sen kohtaamia haasteita. Viimeiseksi luvussa on analysoitu työmarkkinoita sosiaaliturvajärjestelmiä muuttavana tekijänä. Seitsemännessä pääluvussa siirrytään empiiriselle tasolle. Luvussa täsmennetään empiirisen aineiston tutkimusmenetelmä ja -kohde sekä esitetään keskihajontavariaatiokerroin-, varianssi- ja hierarkkisen klusterianalyysin tuloksia siitä, miten EU 15 - maiden sekä Sveitsin, Norjan ja Islannin tapauksissa sosiaaliturvamenot ovat muuttuneet 1990-luvun aikana suhteessa bruttokansantuotteeseen. Tällä tarkastelulla päästään lähemmäksi varsinaista tutkimuskysymystä universaalin asumisperusteisen sosiaaliturvan muutossuunnasta. Kokonaissosiaaliturvamenoista on mahdollista erottaa tarveharkintaiset sosiaaliturvamenot. Tämä tieto yhdistettynä luvussa 5 esitettyyn teoreettiseen tietämykseen ja argumentointiin auttaa ymmärtämään, mitä mahdollisesti universaaleille periaatteille rakennetuille sosiaaliturvajärjestelmille on tapahtumassa. Tarveharkintaiset sosiaalimenot kuvaavat ilmiötä, joka on tämän tutkimuksen kohteena. Kysymys on vain siitä, että ne kuvaavat sitä toisesta suunnasta. Tällä tavalla voidaan myös täydentää analyysiä universaaleista sosiaaliturvamenoista. Tutkimukseen on otettu mukaan myös asumistukimenot ja siinä on sivuttu toimeentulotukikysymyksiä. Näiden oletetaan
14 6 kuvaavan tarveharkintaisen sosiaaliturvan kehitystä. Näiden tietojen pohjalta saatua näkemystä voidaan verrata muualla esitettyyn aineistoon. Mikäli tulokset ovat samansuuntaiset, voidaan argumentoida tutkimuksen validisuuden ja reliabiliteetin puolesta. Tarveharkintaisten sosiaaliturvamenojen erittelyllä voidaan käytännössä päätyä lähemmäksi universalismin peruskysymyksiä. Kysymys universalismin asemasta sosiaaliturvajärjestelmien kantavana periaatteena nousi tärkeäksi EU-jäsenyytemme vuoksi. Asemoimalla tutkittavat maat ja niiden sosiaaliturvajärjestelmät 1990-luvun alun ja lopun tilanteen mukaan voidaan hyötyä hyvinvointivaltiotypologisoinnista, johon perustuu empiirisen tutkimusasetelman kolmijako universaalit, tarveharkintaiset ja vakuutusperusteiset sosiaaliturvajärjestelmät. Varsinainen tutkimusongelma voidaan siten muotoilla seuraavien kysymysten muotoon. Mitä eurooppalaisille ja etenkin pohjoismaisille universaaleille sosiaaliturvajärjestelmille tapahtui 1990-luvun kuluessa sosiaaliturvamenojen ja EU:n kehityksen näkökulmasta? Lähentyivätkö järjestelmät toisiaan vai eivät? Toisin sanoen kysymys on siitä, miten hyvin sosiaaliturvajärjestelmät säilyivät aggregaattimenotasolla stabiileina, entisenlaisina, karakteristisina järjestelminä haasteista ja paineista huolimatta. Teorian avulla kysymys pyritään ulottamaan tulevaisuuteen, siihen mitä mahdollisesti on odotettavissa. Tältä pohjalta voidaan esittää arvio siitä, mihin suuntaan universalismi on kehittymässä ja mikä sen suhde muihin sosiaaliturvan järjestämismuotoihin on. Edellä mainitusta käy ilmi, että tässä tutkimuksessa käsitellään useita sosiaaliturvan muutostekijöitä. Tämä on luonnollisesti lisännyt tutkimuksen haastavuutta. Tästä syystä tutkimuksen punainen lanka sosiaaliturvamenojen rakenteellisen erilaisuuden näkyminen asumisperusteisissa sekä tarveharkintaisuutta korostavissa että vakuutusperusteisissa maissa on hyvä pitää mielessä. Kokonaissosiaaliturvamenojen pilkkomisen avulla voidaan löytää muutoksia ja trendejä, jotka liittyvät tunnistettujen sosiaaliturvaregiimien evoluutioon. Täten on mahdollista arvioida, miten erilaiset sosiaaliturvajärjestelmät kehittyvät tulevaisuudessa annettujen reunaehtojen ja historiallisen tiedon perusteella. Tutkimusasetelman ja saatavan empiirisen tiedon kannalta on välttämätöntä analysoida universaalin asumisperusteisen sosiaaliturvamallin tilannetta mahdollisimman monesta eri näkökulmasta. Universaali sosiaaliturvamalli ei ole Coxin (2004, ) sanoin tarkka kaavamainen järjestelmä (engl. precise formula), vaan enemmänkin laaja arvojen
15 7 ja periaatteiden muodostama kokonaisuus (engl. guideline). Universalismin määritelmässä on esiintynyt tästä syystä monia enemmän kvalitatiivisia luonnehdintoja kuin tarkkoja kvantitatiivisia ja operationalisoitavia määreitä (Bergh 2004, 747). Koska tässä tutkimuksessa käydään läpi useita viime vuosien kirjoituksia, teksti on uudelleen erittelevä ja lyhyt katsaus käsiteltyihin aiheisiin. Tutkimuksen tarkoituksena on antaa tätä lukijakunnalle uudenlaisia ideoita vanhoista lähtökohdista. Se ei pyri olemaan kaiken kattava esitys tutkimuskohteestaan, mutta kuitenkin riittävä omalta osaltaan kontribuoimaan tieteelliseen keskusteluun.
16 8 2 Asumisperusteinen sosiaaliturva, universalismi ja konvergenssi Vertailevassa tutkimuksessa on hyvä kiinnittää huomiota tutkittavien peruskäsitteiden sisällölliseen merkitykseen. Keskeistä on, että käsitteet vastaavat empiiristen havaintojen sisältöjä. Näin ei kuitenkaan aina ole. Universalismin käsite on varsin vaativa tutkimuskohde eikä siihen ole ollut mahdollista keskittyä laajoissa kansainvälisissä vertailevissa tutkimuksissa (ks. luku 3.3). Vain harvat tutkimukset ovat kansainvälisessä kirjallisuudessa keskittyneet suoraan pohjoismaisen mallin erityisluonteeseen. Tavallisesti universaaliin järjestelmään ja sen periaatteisiin on viitattu löyhästi toteamalla sen olevan pohjoismainen malli tai että koko väestö on vakuutettu. Lisäksi Palme (1999, 15) toteaa, että pohjoismaiseen malliin on liitetty määreet universalismi, anteliaat etuustasot, sosiaaliset kansalaisoikeudet, kahden perheenelättäjän malli (engl. dual-earner model), aktiiviset työmarkkinatoimenpiteet ja laaja palvelutuotanto. Mielestäni varsinkin muutosta ja sen seurauksia tutkittaessa olisi syytä kiinnittää erityistä huomiota käsitteellisyyksiin ja käsitteiden erilaisesta sisällöstä johtuviin tuloksiin (ks. esim. Kuhnle 2000, 225; Timonen 2001, 29; Bergh 2004). Todettakoon myös, että eräissä luokitteluissa Suomen ja/tai Tanskan kuuluminen pohjoismaiseen ryhmään on problematisoitu (Korpi & Palme 1997; Arts & Gelissen 2002; Greve 2004). Käsitteen määrittelyssä ja universalismin empiirisessä analyysissä on jossain määrin nojauduttava nimenomaan hyvinvointivaltiotypologioihin, vaikka ne eivät olekaan yksiselitteisiä. Metodiselta kannalta määritelmäkysymykset ovat tärkeitä, koska vain siten voidaan selkeästi ja perustellusti katsoa niitä tekijöitä, jotka todella muuttuvat. Universalismin käsitteen yhteydessä tästä ovat huomauttaneet esimerkiksi Cox (2004, 204) ja Bergh (2004). Toisin sanoen tutkimuksessa tulisi olla selvä käsitys siitä, mihin muutosta verrataan. Muutoin on vaarana tutkimuksen validisuuden heikkeneminen. Numerotiedon osalta reliabiliteetti tuo haasteen. Esimerkiksi mittaavatko aggregaattitieto ja siitä johdettavat tunnusluvut (kuten tässä tutkimuksessa keskihajonta ja variaatiokerroin) sitä, mitä niiden on tarkoitus mitata. Yleisesti empiirisessä ja vertailevassa kansainvälisessä sosiaalipoliittisessa tutkimuksessa on päädytty siihen, ettei pelkkä bruttokansantuoteprosenttiosuuksien tarkastelu yksin riitä tarkemman analyysin välineeksi. Toisaalta tarkemman tilastotiedon saamisen on todettu olevan varsin työlästä. Tästä on osoituksena muun muassa Ademan (2001) OECD:lle tekemät laskelmat
17 9 nettososiaalimenoista. Hyvän tutkimuskäyttöön soveltuvan arvion tai estimaatin saa siitä, että huomioon otetaan kokonaisveroaste. Tässä yhteydessä on jo syytä huomauttaa siitä, että seuraavissa pääluvuissa universalismista ja universaaleista sosiaaliturvamenoista puhutaan suomalaiselle keskustelulle tyypilliseen tapaan. Suomalaisittain universaaleja etuuksia ovat ne, jotka maksetaan ilman tarve- tai tuloharkintaa. Luvussa 7 tämän käsitteen rinnalle tuodaan Eurostatin käyttämä universalismin käsite. Tätä käsitettä on pakko käyttää, koska empiirinen tilastoaineisto on saatavissa vain tämän käsitteen mukaisena. Historiallisesti kiinnostus pohjoismaista universaalia sosiaaliturvajärjestelmää kohtaan virisi mallin institutionaalisista piirteistä. Malli tunnistettiin valtion merkittävästä roolista hyvinvoinnin turvaamisessa, institutionalisoiduista sosiaalisista oikeuksista ja universaalista solidaarisuuteen perustuvasta kattavuudesta (Hellsten 2004, 135). Tässä tutkimuksessa universaalilla asumisperusteisella (engl. residence based) sosiaaliturvajärjestelmällä ymmärretään järjestelmää, joka on etuuksien määräytymisessä yksilöihin kiinnittyvä, individualistinen ja henkilöpiiriltään kaikki kattava. Etuudet ja etuusjärjestelmät ovat yleisiä ja yleispäteviä sekä pakollisia eivätkä erityisryhmiin kohdistettuja (engl. special) (Anttonen 2004; Anttonen & Sipilä 2000, 160; Se, mitä tässä tutkimuksessa lainsäädännöllisessä mielessä pidetään asumisperusteisena universaalina sosiaaliturvana, ilmenee tarkemmin luvusta 6.1.2). Universaaleissa järjestelmissä perheenjäsenistä johdettuja oikeuksia ja velvollisuuksia on mahdollisimman vähän. Tästä voidaan johtaa eräs universalismin empiirisenä indikaattorina käytettävä työmarkkinoihin osallistumisaste. Mitä korkeampi aste, sitä todennäköisemmin universaalimpana järjestelmää voidaan empiirisesti pitää, koska universalismi Pohjoismaissa laajan palvelujärjestelmän myötä on mahdollistanut naisten laajan osallistumisen työmarkkinoille. (Greve 2004, 160; Merkel 2002.) Tämä on kuitenkin vain suuntaa antava mittari. Silti näiden kahden muuttujan välillä vallitsee positiivinen yhteys. Universaaliturva ei pääsääntöisesti ole tarveharkintainen (engl. means-tested benefit) mutta tuloharkinta (engl. income-tested benefit) on mahdollinen. Riittävä ansioperusteinen sosiaaliturva voi kuitenkin vaikuttaa universaalin turvan määrään vähentäen sitä (vrt. kuitenkin Stephens 1996, 36 tuloharkinnasta universaalissa sosiaaliturvassa). Tämä viittaa siihen, että laajaan universaalisuuteen liittyy oleellisesti
18 10 paitsi laaja kattavuus myös turvan riittävä korvaavuus (Stephens 1996, 34; Anttonen 2004; Cox 2004, ). Mikä sitten on riittävää sosiaaliturvaa universalismin kannalta, on vaikea, ratkaisematon kysymys. Vastaavasti universaalin terveydenhuoltojärjestelmän tulee olla riittävä (engl. adequate) ja kattaa koko väestö (engl. for all) (Carrin & James 2005, 46). Jos turvan taso ei ole riittävä, ei voida puhua kattavasta universaalista turvasta (paitsi peittävyyden yhteydessä), vaan perusturvamallista tai suppeasta universalismista. Tässä mielessä mittava tuloharkinta heikentää järjestelmien universaalia luonnetta ainakin silloin, kun kyseessä on myös turvan tasoon nähden riittävä sosiaaliturva. Näin argumentoivat muun muassa Montanari ja Palme (2004). Vastaavan universalismin heikentymisvaikutuksen saavat aikaan tulokatot, joiden ylimeneviltä tulojen osilta ei enää makseta etuuksia. Berghin (2004, 750) mielestä universalismin käsite viittaa ensisijaisesti laajaan ja yleiseen kattavuuteen (engl. coverage), ei niinkään etuuden rahamääräiseen tasoon. Yllä olevista määritelmistä käy ilmi, että universalismi on monesti määritelty sen mukaan, mitä se ei ole (Mabbett & Bolderson 1999, 47). Monesti universaalit etuudet ovat kategorisia tiettyyn ihmisryhmään rajautuvia eli selektiivisiä etuuksia. Tässä mielessä ne eivät ole universaaleja kuin rajatussa mielessä. Tämä ei kuitenkaan ole riittävä syy olla puhumatta universalismista. Korpi ja Palme (1997) ovat määrittäneet niin sanotun kattavan (engl. encompassing) sosiaaliturvamallin (Korven ja Palmen typologiasta tarkemmin luvussa 5.1). Siinä koko kansa (ts. maassa asuvat mukaan lukien ulkomaiden kansalaiset) on vakuutettu asumisperusteisesti. Lisänä järjestelmässä on ansiosidonnainen osa (Stephens 1996, 33 34), joka voi hallinnollisesti olla yksityisten tai julkisten vakuutusyhtiöiden hoitama, mutta tätä osaa ei pidä sekoittaa käsitteellisesti universaaliin etuuteen. Universaaliturva yhdistää useimmiten toisiinsa perusturvan (engl. basic security) ja tulo- tai ansioturvan (engl. income security) (Stephens 1996, 34; Anttonen & Sipilä 2000, 151; Huber & Stephens 2002, 48). Tähän voi lisätä sen, että Korven ja Palmen (1997) mukaan turvan peittävyys voi olla universaali eli kaikki kattava, mutta jos turvan taso on matala, kyseessä on niin sanottu perusturvamalli. Jos turvan taso on riittävä, voidaan puhua aidosti kattavasta ja riittävästä universaalista sosiaaliturvajärjestelmästä. On myös muistettava, että Pohjoismaissa huomattava osa sosiaaliturvasta järjestetään hyvinvointipalveluina. Tämä ei ole niinkään tavallista esimerkiksi korporatiivisen sosiaaliturvamallin maissa.
19 11 Universaaleja sosiaaliturvajärjestelmiä voidaan lähestyä myös institutionaalisesti. Oheinen taulukko kuvaa Greven (2004) tiivistämää käsitystä universaalia sosiaaliturvaa määrittävistä perustekijöistä. Näkemys sivuaa Korven ja Palmen (1997) tulkintaa erityyppisistä sosiaaliturvajärjestelmistä. Taulukko perustuu näkemykseen sosiaaliturvan rahoituksen ja sosiaaliturvan piiriin pääsyn edellytysten tärkeydestä sosiaaliturvajärjestelmien analyysissä. Etuusperuste / Rahoitusperuste Valtio Sekarahoitus Yksityinen Jäsenyys Osittain universaali Korporatiivinen Vapaaehtoiset vakuutukset Kansalaisuus Täysin universaali Osittain universaali Pakolliset vakuutukset Taulukko 1: Sosiaaliturvajärjestelmien luokitus etuuden myöntöperusteen ja rahoituksen järjestämisen näkökulmasta. Lähde: Greve 2004 Greven mielestä muutos näissä kahdessa kriteerissä toimii indikaattorina siitä, onko universaalimalli muuttumassa. Euroopan unionissa kansalaisuuskriteeri on menettänyt paljon merkitystään, koska kansalaisuuden perusteella tapahtuvan syrjinnän kieltää EUlainsäädäntö. Tästä syystä universaalin sosiaaliturvan analyysissa on hyvä kiinnittää näihin tekijöihin huomiota. Oleellista on vielä se, että universaaleissa järjestelmissä etuudet eivät riipu tulotasosta tai kyvystä rahoittaa näitä etuuksia (Bergh 2004, 750). Näin esimerkiksi pakolliset ja vapaaehtoiset yksityiset vakuutukset eivät täytä tätä universalismin ehtoa. Tässä tutkimuksessa kannattaa erityisesti huomioida etuusperusteisuus eli se, onko etuuden saamisen perusteena jäsenyys vai kansalaisuus. Tätä aspektia on tarkasteltu muun muassa kollektiivisen toiminnan teorian yhteydessä (ks. luku 5.2). Valtion rooli on alusta alkaen ollut voimakas universaaleissa sosiaaliturvajärjestelmissä, jotka perustuvat filosofiseen ajatukseen yksilön peruuttamattomista sosiaalisista oikeuksista. Koska valtio otti huolekseen sosiaaliturvan järjestämisen, sosiaaliturva menetti englanninkielisiä maita lukuun ottamatta hyväntekeväisyysleimansa (engl. charity). Siten se myös demokratisoi yhteiskuntaa, koska sosiaaliturvan käyttäminen ei stigmatisoinut ihmisiä vapaaehtoisen hyväntekeväisyyden kohteina. Tämän takasi
20 12 valtiovallan perustamat sosiaaliset oikeudet. (Westerhäll 2004, 4 5; myös Lazar & Stoyko 1998.) Pohjoismaissa stigmatisointia vähensi luonnollisesti se, että valtio otti huolekseen sosiaaliturvan ja sosiaalisten riskien hallinnan kutakuinkin täydellisesti. Carrin ja James (2005, 56) kiinnittävät huomiota lisäksi siihen, että universaalin terveydenhuoltovakuutuksen kehitykseen on vaikuttanut harmaan talouden (engl. informal economy) ja omavaraistalouden (esim. maanviljelys, kotitalousteollisuus) vähentyminen ja saattaminen julkisen hallinnon valvontaan ja ohjaukseen. Valtion merkitys liittyy myös sen kykyyn olla hallinnollinen toimija. Tämä taas edellyttää muun muassa hyvää koulutusjärjestelmää. Kiinnostava universalismin aspekti käytännön kannalta on myös asumisen käsite. Nykyisellään Suomessa käsite on eronnut soveltamisalalain ja kotikuntalain kohdalla toisistaan (Solmu 3/2003). Tämän takia henkilöllä on saattanut olla oikeus kotikuntalain mukaisiin etuuksiin asumisen perusteella, mutta koska henkilö ei ole täyttänyt soveltamisalalain mukaisia vakinaisen asumisen ehtoja, hänellä ei ole ollut oikeutta etuuksiin. Tämän tutkimuksen tarpeisiin riittää yksinkertainen asumisen määritelmä; joskin on pidettävä mielessä, että asumisperusteisen sosiaaliturvan toimeenpanossa näitä lain määräyksiä ei voi sivuuttaa. Tärkeä kattavan universaalin järjestelmän empiirinen seuraus on myös tehokas uudelleenjakavuus (ks. Korpi & Palme 1997, the paradox of redistribution -käsite), johon muun muassa universaalin järjestelmän mahdollinen ansiosidonnainen turva liittyy. Luonnollisesti tämä ei ole universalismin välttämätön ehto. Universaaliturva on näennäisesti ei-uudelleenjakava tai tulonjaollisesti neutraali, koska kaikki jossain elämänsä vaiheessa voivat hyötyä järjestelmästä eikä se siten kohdenna etuuksia järjestelmällisesti esimerkiksi tietyn määritellyn tarpeen mukaan. On kuitenkin osoitettu, että tehokkaimmaksi uudelleenjakavaksi järjestelmäksi uskottu tarveharkintainen malli ei tosiasiassa poista köyhyysongelmaa yhtä tehokkaasti kuin näennäisesti eiuudelleenjakava universaalijärjestelmä (esim. Penttilä & Kangas & Nordberg & Ritakallio 2003, 90; Anttonen 2004). Tästä huolimatta on hyvä pitää mielessä Behrendtin (2003, 36) toteamus tarveharkintaisen kohdennetun turvan toimivuudesta. Isossa- Britanniassa järjestelmä on suhteellisen tehokas köyhyyden lievittämisessä, mutta Saksassa tarveharkinta ei merkittävästi poistanut ensisijaisten etuuksien maksamisen jälkeen ilmentyvää köyhyyttä. Greve (2004, 160) pitää tätä uudelleenjakotehokkuutta
21 13 näiden kahden maan välillä operationalisoituna indikaattorina universalismin karakterisuudesta ja merkkinä siitä, ettei konvergoitumista syvällisessä mielessä ole tapahtunut. Fritzell ja Ritakallio (2004) toteavat, että Pohjoismaat ovat pystyneet korporatiivisia maita paremmin taistelemaan köyhyyttä vastaan 1990-luvulla. Myös Sakslin ( ) kysyy, eikö köyhyyden vastaisessa taistelussa olisi parempi puuttua sen syntymekanismeihin kuin korjata sen jälkiä. Dekommodifikaatio ja stratifikaatio (Arts & Gelissen 2002, 140) liittyvät karakteristisesti myös universaaliin järjestelmään. Dekommodifioiva vaikutus pyrkii vähentämään henkilöiden markkinariippuvuutta. Tämä on taattu riittävällä sosiaaliturvalla. Käsitteellisesti sosiaaliset oikeudet ovat vastakohta kommodifikaatiolle eli sille, että yksilöiden taloudellinen ja sosiaalinen asema riippuu (työ)markkinatilanteesta (Powell & Barrientos 2004, 84). Se, kuinka hyvin tai huonosti hyvinvointivaltiokoneisto tasoittaa yhteiskunnan stratifioivia ja eriarvoistavia mekanismeja, kertoo sosiaaliturvan tarjoamasta mahdollisuuksien tasa-arvosta. Tässä suhteessa sosiaaliturva on rawlsilaisessa mielessä väline käyttää hyödyksi yksilöiden individualistiset kyvyt. Voitaneen todeta, että mitä enemmän sosiaaliturva pystyy rikkomaan ihmisen elämää determinoivia tekijöitä (kuten esimerkiksi perittyä varallisuutta), sitä liberaalimpi tällainen valtio on. Yhteiskuntafilosofian kannalta sosiaalivaltiollinen käsitys yksilöistä on merkittävä. Hyvinvointivaltioiden kriisin yhteydessä on alettu puhua rekommodifikaatiosta, toisin sanoen siitä, että sosiaaliturvan ja työnteon yhteys korostuu jälleen (esim. Kvist 2003, 228; Cox 2004, 213). Tästä syystä tutkimuksen luvuissa 6.3 ja 6.4 pohditaan henkilöiden työmarkkina-aseman merkitystä sosiaaliturvaa määrittävänä tekijänä. Se, että yleensä dekommodifioivaa vaikutusta pidetään hyvänä asiana, on hyvin kontekstisidonnainen ja kiistanalainen tavoite. Keskustelu de- ja rekommodifikaatiosta perustuu yhteiskuntafilosofisiin pohdintoihin. Lopulta kysymys on myös politiikasta ja poliittisista arvoista. Edellä jo todettiin, että universaalin asumisperusteiseen järjestelmään kuuluu oleellisesti laaja kattavuus. Järjestelmät, joissa osa henkilöistä ei kuulu turvajärjestelmään, eivät ole universaaleja. Tässä on se ongelma, että universaaliksi katsottavan kokonaissosiaaliturvajärjestelmän osajärjestelmät saattavat hyvinkin rajoittua tiettyyn
22 14 ihmisjoukkoon universalismin opin vastaisesti. Selvin esimerkki lienee työeläkejärjestelmä, joka takaa edut vain työntekijöille. Työeläkejärjestelmä ei ole ristiriidassa universalismin kanssa, mutta mikäli sen merkitys olisi huomattavan suuri ja universaalin turvan laatu ja taso olisivat kehnoja, voitaisiin kysyä, miten tässä tilanteessa kokonaisjärjestelmä pitäisi luokitella. Toisen universalismille ongelmallisen esimerkin on esittänyt Cox (2004, 213). Hän toteaa aktiivisten työmarkkinatoimenpiteiden sopivan pohjoismaiseen universalismiin huonosti. Kuitenkin aktiiviset toimenpiteet kuten koulutus työttömyyden vastaisessa taistelussa, ovat ehkä implikaatioita siitä, että käsitys työttömyydestä on muuttunut. Sitä ei enää pidetä objektiivisena tosiasiana, joka oikeuttaisi ilman muuta sosiaaliturvaan. Toisin sanoen käsitys sosiaalisesta oikeudenmukaisuudesta on hieman muuttunut suuntaan, joka painottaa aikaisempaa enemmän yksilön vastuuta. Edellä mainituista syistä näyttäisi järkevältä luopua nykyisen kaltaisesta maakohtaisesta regiimitarkastelusta ja siirtyä tutkimaan sitä, miten tietyn sosiaalisen riskin tuomaan epävarmuuteen on vastattu (esim. Bergh 2004, 749). Esimerkiksi Ruotsia pidetään Korven ja Palmen (1997) käsitteistön mukaan kattavan sosiaaliturvan maana (engl. encompassing model). Silti Ruotsin työttömyysvakuutus on vapaaehtoinen valtion tukema järjestelmä (engl. voluntary state subsidized). Vastaava tilanne on Suomessa. Kasza (2002, 282) on kritisoinut kokonaisvaltaista hyvinvointivaltioregiimiajattelua. Kyseessä on ennemminkin ideaalityyppinen tarkastelu (Bergh 2004, ). Tähän on olemassa viisi pääasiallista syytä (Kasza 2002): vähittäiset ja inkrementaaliset systeemimuutokset, erilaiset historialliset syyt, poliittisten toimijoiden muutokset, politiikkaprosessien muutokset ja ulkomaisten vaikutusten leviäminen. Osaltaan tulisi ottaa huomioon myös sosiaalisen riskin luonne. Esimerkiksi vanhuus- ja sairausetuudet tulevat lähes kaikkien osaksi jossain elämän vaiheessa, mutta jo niinkin triviaali asia kuin työttömyys ei enää kosketa läheskään kaikkia. Samoin tulisi huomioida niin sanotut uudet riskit, jotka johtuvat yhteiskunnallisista muutoksista (esim. Fritzell & Ritakallio 2004, Bonoli 2004). Voitaneen ehkä väittää osajärjestelmien elävän omaa elämäänsä siinä määrin, että edes lainsäädännössä harvoin pyritään laajoihin kokonaisuudistuksiin. Esimerkiksi Hinrichs ja Kangas (2003) ovat tutkineet Suomen ja Saksan eläkejärjestelmien inkrementaalisia muutoksia. Tarkastelu osoittaa, että jo yhdenkin sosiaaliturvan osajärjestelmän luokittelu typologioihin on hankalaa. Lamping ja Rüb (2004, 170) toteavat, että Saksan eläkeuudistus muuttaa saksalaista hyvinvointivaltiota:
23 15 the new [ ] welfare state will be a recombined welfare state mixing elements of all worlds of welfare within one type. Myös Euzéby (2004, 98 99) huomauttaa, että muutosvauhti on ollut hyvin erilaista sosiaaliturvan osa-alueilla. Omassa tutkimuksessaan Kangas (2004) on tutkinut sairausvakuutuksen päivärahaetuuksia. Tutkimuksessa hän toteaa sosiaaliturvan korvaustasojen konvergoitumisen olleen merkittävää. Sen sijaan turvan kattavuus on säilyttänyt suhteellisen erilaisuutensa, divergenssin. Tästä huomataan, että osajärjestelmistäkin on saatavissa luokittelujen kannalta ristiriitaisia tuloksia ja yksityiskohtainen analyysi on siksi tarpeen. Euzébyn (2004, 99) mukaan vähiten konvergoitumista tapahtuu työkyvyttömyys-, työtapaturmakorvaus- ja perhe- sekä työttömyysetuuksissa. Tämä pitää paikkansa, sillä esimerkiksi eläkkeissä Eurostatin lähteistä laskettu konvergoitumista mittaava variaatiokerroin on noin puolet pienempi verrattuna työttömyysturvan variaatiokertoimeen. Myös konvergenssin käsite on syytä määritellä (konvergoituminen on selvitetty teknisessä mielessä luvussa 7.1). Konvergenssi ja konvergoituminen voivat liittyä mihin tahansa tutkittavaan ilmiöön. Konvergoitumiseen ei liity arvolatausta. Konvergoitumista tutkittavan ilmiön arvoulottuvuuksilla voi tapahtua kaikkiin suuntiin: ylös, alas tai esimerkiksi keskelle. Tällöin kysymyksessä voi olla ns. race-to-the-bottom tai race-tothe-up -efekti, köyhimpien maiden nopea teollisuusmaiden etumatkan kiinnikurominen tai kehitys kohti yleisiä sosiaaliturvatasoja (engl. race-to-the-middle) (Alber & Standing 2000, ). Konvergoituminen on siten muutosta, joka voi ajatuksellisesti pitää sisällään myös divergoituvia juonteita. Se on myös itsenäinen ilmiö. Tapahtunut konvergoituminen ei välttämättä tarkoita sitä, että myös politiikat eri maissa olisivat samanlaistuneet: konvergoitumiseen vaikuttavat paitsi poliittiset myös väestölliset, historialliset, institutionaaliset ja kansainväliset tekijät (Castles 2004, 16). Tämä tarkoittaa, että osa konvergoitumisesta on tietyssä mielessä determinoitua. Mikäli näin on, tämän pitäisi näkyä sosiaaliturvamenoissa, jos riittävän moni muu edellä mainittu tekijä on yhteinen valtioiden välillä. Poliittisesti ajatellen avoimen koordinaation menetelmä on tällä hetkellä monien mielestä merkittävin sosiaalisen suojelun hallinnointiväline EU:ssa. Samoin konvergoituminen koskee yhteisten arvojen ja periaatteiden omaksumista.
24 16 Konkreettisesti konvergoitumisella on mahdollista ymmärtää sosiaaliturvaan käytettyjen taloudellisten voimavarojen absoluuttista ja suhteellista lähestymistä. Tämä näkökulma tulee erityisesti tässä tutkimuksessa esille. Tarkoituksena ei ole syvällisesti eritellä näiden taloudellisten voimavarojen käytön yksityiskohtaisia kohteita. Esimerkiksi EU:n yhteydessä olisi mahdollista arvioida sosiaaliturvamenojen kehittymistä ohjaavan politiikan lähentymistä tai priorisointien muuttumista jäsenmaissa. Kautto ja Kvist (2002, 7) toteavat, että yleisimmin konvergoitumisella on tarkoitettu liikettä kohden eurooppalaista keskitasoa tai jonkinlaista minimiä. Konvergoituminen liittyy myös rahoituspohjien samankaltaistumiseen eri maissa (esim. Hagfors 2004). Tendenssi on viime aikoina ollut lisätä työntekijöiden kustannusosuuksia verrattuna valtion ja työnantajien maksuihin. Rahoituskysymystä voi lähestyä myös analysoimalla sääntöjä, joiden perusteella etuuksia myönnetään (engl. rules of contribution). Vastaavasti turvan kattavuus ja taso voivat olla tutkimuksen huomion erityisenä kohteena. Myös se, miten turva tuotetaan, on kiinnostava kysymys. Tällöin kyseessä on niin sanottu private-public -mix, joka kuvaa palvelutuotannon tai sosiaalietuuksien julkisella sektorilla ja toisaalta markkinoilla tuotettua osuutta. (Johnson 1999, 604, 614; Powell & Barrientos 2004, 85.) Tämä näkökulma on kuitenkin tässä tutkimuksessa muutamia huomioita lukuun ottamatta sivuutettu. Tutkimuskohteen erityispiirteiden ymmärtämistä korostaa se, että konvergoituminen voi olla erisuuntaista. Konvergoituminen eläketuloissa ei välttämättä merkitse sitä, että myös köyhyysasteet konvergoituvat samalla tavalla. Kyseessä on äärimmäisen suhteellinen ilmiö, jota tutkittaessa on ensin päätettävä, mistä näkökulmasta konvergoitumista tutkitaan. Viimeinen käsiteryväs, johon on kiinnitettävä huomiota EU:n sosiaalipoliittisen roolin tarkastelussa, liittyy sosiaaliturvan, sosiaalisen suojelun ja sosiaalipolitiikan käsitteisiin. Näistä käsitteistä muun muassa Kari (1997, 20 28; ) antaa kattavan selvityksen. Tässä tutkimuksessa sosiaaliseen suojeluun on viitattu sen laajassa mielessä. Tällöin se pitää sisällään sosiaaliturvan, sosiaalihuollon ja sosiaalipalvelut (paitsi milloin kyse on Eurostatin luokittelemasta aineistosta). Sosiaalinen ulottuvuus taas viittaa näiden sisällöllisten alojen laajempaan kehittymiseen EU-politiikassa. Tätä politiikkaa, jolla EU:n sosiaalista ulottuvuutta kehitetään, nimitetään EU:n sosiaalipolitiikaksi. Laajasti